Súradnice: 42°52′00.4″S 25°29′24.8″V﻿ / ﻿42,866778°S 25,490222°V﻿ / 42.866778; 25.490222

**Rajkovov dom** (bulh. Райковата къща‎ – *Rajkovata kăšta*) je dom z polovice 19. storočia, ktorý sa nachádza v meste Triavna v Gabrovskej oblasti v severnom Bulharsku.

Stavba má pridelený štatút kultúrnej pamiatky národného významu Dom je jedným z desiatich objektov trevnenského Špecializovaného múzea rezbárskeho a zografského umenia.

Je rodným domom jedného z priekopníkov chémie v Bulharsku a prvého bulharského profesora organickej chémie, Penča Rajkova. Dom je veľkolepým predstaviteľom bulharskej obrodeneckej architektúry a je považovaný za jeden z najkrajších neskoro obrodeneckých trevnenských domov.

Lokalita
--------

Rajkovov dom sa nachádza v historickej časti mesta Triavna na ulici „Prof. Penčo Rajkov" (bulh. улица „Проф. Пенчо Райков", doslova *ulica profesora Penča Rajkova*) č. 1. Leží v susedstve budovy Slavejkovovej školy.

Dejiny
------

Pohľad na budovu zo severovýchodu
Dom bol postavený v roku 1846, čo je zrejmé aj z do súčasností zachovaného staviteľského nápisu na jednom zo stĺpov v priestore čardaku. Bola postavená pre potreby trevnenského kupca Nikolu Rajkova, ktorý výstavbou poveril trevnenského architekta Dimităra Sergiuva.

V roku 1864 sa v dome narodil tzv. *patriarcha bulharskej chémie*, profesor Penčo Rajkov.

V roku 1967 stavba získala štatút kultúrnej pamiatky národného významu a v tom istom roku bolo v dome otvorené múzeum. V roku 1969 prebehli na dome reštauračné práce. V roku 1974 bol na fasádu domu osadený bronzový reliéf zobrazujúci tvár profesora Penča Rajkova.

Ďalšie reštauračné práce na budove prebehli v roku 2013.

Charakteristika
---------------

Autorom domu je významný trevnenský staviteľský majster Dimităr Sergiuv, pričom dom je jedným vrcholných príkladov jeho tvorby.

Architektonicky je dom predstaviteľom trevnenského typu horského obrodeneckého domu a typickým príkladom trevnenskej architektonickej školy, avšak s vnútorným usporiadaním, ktoré je typovo riešené ako v mestských symetrických domoch postavených v štýle bulharského obrodeneckého neobaroku, pričom zahnuté schodíská – ktoré spájajú jednotlivé poschodia – pri obidvoch vchodoch do budovy, ako aj alafrangy v miestnostiach odkazujú na inšpiráciu v dome plovdivského typu.

Predstavuje neskoro obrodenecký typ obytného domu.

### Celkový opis

Detailný pohľad na ďukian
Detail zo spodnej časti strechy
Dom je dvojposchodový, skladá sa z prízemia a obytného nadzemného poschodia. Steny fasády sa v priestore rohových miestností na nadzemnom poschodí arkierovo rozširujú. Arkiere sú podopreté drevenými konzolami. Prízemie je masívne a kamenné a poskytuje tak dobrý základ pre arkierovo sa rozširujúce nadzemné obytné poschodie. Nadzemné poschodie pozostáva z konštrukcie z drevených trámov medzi ktorými sa nachádza výplň. Poschodia sú spojené vnútorným schodiskom. Fasády domu sú omietnuté bielou omietkou a rámované drevenými doskami. Okná sú vyzdobené dreveným dekoratívným rámovaním. Strecha domu je valbová.

V prízemí aj na nadzemnom poschodí sa nachádzajú centrálne umiestnené zatvorené salóny, tvorené v prípade Rajkovovho domu čardakmi (priestor pred miestnosťami v obrodeneckých domoch), okolo ktorých sa symetricky rozprestierajú jednotlivé miestnosti. V prízemnej časti domu sa nachádza ďukian (druh obchodu so skladom v bulharských obrodeneckých domoch) a ďalších päť miestností, na nadzemnom poschodí domu sa nachádza celkovo osem miestností. Všetky miestnosti majú drevené stropy tvorené doskami. V stenách miestností sa nachádzajú tzv. alafrangy. Drevené stropy sú zdobené drevorezbou.

Pod domom sa nachádza maaza (skladová miestnosť) s tekúcou vodou, ktorá sa používala pre potreby rodiny.

### Prízemné poschodie

V prízemnej časti domu je dominujúcou miestnosťou ďukian. Okrem spojenia s čardakom má veľké dvere smerom do ulice a vyznačuje sa aj veľkými pre Triavnu typickými naklonenými okenicami výkladu. Okrem ďukianu sa v prízemnej časti nachádzajú ešte dve hlavné veľké miestnosti, ktorými sú tzv. *kăšti* (druh veľkej obytnej miestnosti s ohniskom v bulharských obrodeneckých domoch) a tzv. *soba* (spálňa) a dve malé mistnosti.

### Nadzemné obytné poschodie

Prístup do miestností je z priestoru čardaku, ktorý je spojený s prízemím pomocou dreveného schodiska. Časť čardaku je zatvorená a v letných mesiacoch sa využívala ako miestnosť na spanie. Všetky miestnosti na poschodí sa rozprestierajú okolo čardaku. Sú však taktiež všetky vzájomne prepojené v rade dverami vi vnútri miestností. Okná miestností sa nachádzajú predovšetkým vo fasáde domu obrátenej smerom do ulice, v priestore obrátenom do dvora zaujíma väčšinu priestoru čardak. Zaujímavosťou sú miestnosti, ktoré boli spôsobom svojho využitia v tom čase novinkou – oddelená detská izna a rodičovská izba.

Múzeum Rajkovov dom
-------------------

Z expozície
*Múzeum Rajkovov dom* (bulh. Музей Райковата къща‎ – *Muzej Rajkovata kăšta*) bolo v dome otvorené v roku 1967.

Múzeum predstavuje etnografickú expozíciu trevnenského Špecializovaného múzea.

Expozícia predstavuje najmä život mestského obyvateľstva v priebehu konca 19. a na začiatku 20. storočia. Ďalšia časť expozície sa venuje životnému štýlu v Triavne a okolí v priebehu druhej polovice 19. storočia. Od roku 2014 sa v múzeu nachádza aj dokumentárna expozícia venovaná životu a dielu profesora Penča Rajkova.

Štatút a dôvod pamiatkovej ochrany
----------------------------------

Kategória: kultúrna pamiatka národného významu,

Rok vyhlásenia: 1967

Dôvod pamiatkovej ochrany: architektonicko-staviteľská hodnota stavby

Celý názov na zozname kultúrnych pamiatok: *Rajkovata kăšta s dvora i ogradata* (bulh. Райковата къща с двора и оградата, doslovne: Rajkovov dom s dvorom a ohradením)

Galéria
-------

* celkový pohľad na budovu z východucelkový pohľad na budovu z východu
* celkový pohľad na budovu zo severovýchoducelkový pohľad na budovu zo severovýchodu
* celkový pohľad na budovu z juhozápaducelkový pohľad na budovu z juhozápadu
* celkový pohľad na budovu z juhucelkový pohľad na budovu z juhu
* pohľad na južnú fasádu budovypohľad na južnú fasádu budovy
* pohľad na východnú fasádu budovypohľad na východnú fasádu budovy
* pohľad na severnú fasádu budovypohľad na severnú fasádu budovy
* pohľad na západnú fasádu budovypohľad na západnú fasádu budovy
* pohľad do dvorapohľad do dvora

Referencie
----------

1. 1 2 3 4 5 6 7 8  Национален институт за недвижимо културно наследство. *НИНКН: Област Габрово* [online]. ninkn.bg, [cit. 2023-11-14]. Dostupné online.
2. 1 2 3 4 5 6 7   *Регистри | Община Трявна* [online]. tryavna.bg, 2017-06-26, [cit. 2023-07-05]. Dostupné online.
3. 1 2 3 4 5 6 7 8 9 10 11 12 13 14 15 16  KOLEKTÍV AUTOROV. *Goľama enciklopedija „Bălgarija"*. Tom. 9. PAN – REM. Sofia : Bălgarska akademija na naukite – Naučnoinformacionen centăr „Bălgarska enciklopedija", 2012. ISBN 978-954-8104-31-9. S. 3673 – 3674.
4. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31  DIMITROVA, Irina. *Na razchodka iz văzroždenska Triavna*. Varna : Izdatelstvo "Slavena", 2018. 72 s. ISBN 978-619-190-128-9. S. 21 – 24.
5. 1 2 3 4 5 6 7 8 9 10 11  BOSILKOV, Ľuben; GORANOVA, Lidija. *Magičnata Triavna*. Veliko Tarnovo : Izdatelstvo „Bosilkoff", 2004. 48 s. ISBN 954-90992-9-6. S. 13.
6. 1 2  BONEVA, Ivanka. *Triavna*. Sofia : Izdatelstvo na otečestvenija front, 1982. 312 s. ISBN 9531412411 Chybné ISBN. S. 247 – 248.
7. 1 2 3 4 5 6 7 8 9  DIMITROVA, Irina; GORANOVA, Lidija. *50 godini – Specializiran muzej za rezbarsko i zografsko izkustvo – gr. Triavna – Bibliografija*. Varna : Izdatelstvo „Slavena", 2013. 100 s. ISBN 978-954-579-977-8. S. 4.
8. 1 2 3 4 5 6 7 8 9 10 11 12 13  DABKOVA, Daniela. *Triavna*. Varna : Izdatelstvo „Slavena". 36 s. ISBN 954-579-235-3. S. 16.
9. ↑   *Сайтът на Българските музеи* [online]. museology.bg, [cit. 2023-11-15]. Dostupné online.
10. 1 2 3 4 5 6 7 8 9  Специализиран музей Трявна. *Райковата къща* [online]. tryavna-museum.eu, [cit. 2023-12-20]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Rajkovov dom**